**ሽልማት ዶክቶር ኣቢይ ኣሕመድ ንወያኔ ሕማም ኩርምቲ። ስለምንታይ ግን?**

 *ኣብዚ ሰሙን’ዚ ሓደ ኣዝዩ ንህዝቢ ኣፍሪቃ ብፍላይ ንቐርኒ ኣፍሪቃ ብዝተፈልየ ድማ ንህዝቢ ኢትዮጵያ ዘሔጎሰ ዜና ሽልማት ዶክቶር ኣቢይ ቀዳማይ ሚኒስተር ኢትዮጵያ ብማዕከናት ዜና ዓለም ክጋዋሕ (ክፍኖ) ሪኢናን ሰሚዕናን ኢና። ንኹሉ ደላይ ሰላም ዝኾነ ህዝቢ ዓለም ዘገረመ፡ እታ ኢትዮጵያ ብስእነት፥ ደርቅ፥ ህውከትን፥ ትግለጽ ዝነበረት ሃገር መራሒኣ ናይ ሰላም ሽልማት ክወሃቦ ዝተገብረ ፍርዲ ብሓቂ ነቲ ንስለ ሰላም ዝተበገሶ ጉዕዞን ዘርኣዮ ተግባራት ዘመስግን እዩ። ህዝቢ ኢትዮጵያ ነቲ ንነውሕ ዓመታት ምስ ጎረባብቱ ሃገራት ክተሓናፈጥ ሰላም ሲኢኑን ከሊኡን ዝነበረ፡ ብፍላይ ኣብ ግዜ ጉጅላዊ ስርዓት ወያኔ ንህዝቢ ኢትዮጵያ ብሃይማኖትን ቀቢላታትን ከጣፍኦ ዝጸንሔ ግስሩጥ ኣመራርሓ ተወጊዱ ዶክተር ኣቢይ ኣሕመድ ኣብ ተዛማዲ ውህደትን ሰላምን ብሄራት ኢትዮጵያ ኣመዝጊቡዎ ዘሎ ዓወት ኣዝዩ ልዑል እዩ።*

 ኣብ ስርናይ ክርዳድ ነይስኣን ከምዝበሃል፡ ዶክቶር ዓቢይ ሽልማት ብምውሳዱ ሕሩቕሩቖቶም ሰማይ ዓሪጉ ሕማም ሽኮር ዘሕደረሎም መራሕቲ ጭፍራ ንምፍሻሉ ሃሱሳት ኤርትራውያን ከይተረፉ ኣብቲ ናይ ተቛውሞ ሰልፍታት ኣሰሊፎም ዶ/ኣቢይ ሽልማት ኣይክብኦን ብምባል ንጹር ጽልኢ ኣርእዮም እዮም። እንተኾነ ግን ሰማዒ እዝኒ ስለ ዝሰኣኑ ዓቢይን ፈተውቱን ሽልማት፡ ጭፍራን ዓሳክራን ብንብዓት ተፋኒዮም። እሞ ንጭፍራ እቲ ቀንዲ ዘሕረቓስ እንታይ ኮን ይኸውን ንዝብል ሕቶ መልሱ ብዙሕ እኳ እንተኾነ፡ እቲ ቀንዲ ግን ዶክቶር ዓቢይ ንኩቡር ፕረስደንት ኢሰያስ ኣፈወርቂ ዝገበሮ ኣስተዋጽኦ ኣብ መስርሕ ሰላም ኤርትራን ኢትዮጵያን ሃገራት ቀርኒ ኣፍርቃን ምምስጋኑን ደጋጊሙ ኣብ ቅድሚ ህዝቢ ዓለም ምምጓሱን እዩ። እዚ ንጭፍራ ብሂወታ ከላ ኣብ ሲኦል ከም ዝኣተወት እዩ ዘቕጽራ። ብልክዕ ከኣ ኣብ ሲኦል እያ ዘላ። ገመል ቀይሕ ባህሪ ግን ርኣዩለይ ስምዑለይ ዝብል ነገር ኣብ መንፈሱ የሎን። እቶም ንሰናይ ተግባራቱን ናይ ብሰላም ምንባር ትልምታቱን ዝተረድኡን ምስኡ ዝሰርሑን ትዕግስቲ ካብኡ ዝተማህሩን ክምስክሩሉ ዘሰክፎም ነገር የሎን። ኮምኡ ስለ ዝኾነ ከኣ እዩ ዶክቶር ኣቢይ ብዘይ ምትሕብባር ኩቡር ፕረስደንት ኢሰያስ ኣፈወርቂ ኣብዚ ደረጃ‘ዚ ኣይምበጻሕኩን ዝበለ።

ነባሪ ዝኽሪ ንሰማእታትና፡ ዓወት ንሓፋሽ፡ ገብረንጉስ መስመር፡